
LINKUVOS SENIŪNIJOS ŽEMĖS ŪKIO SPECIALISTO 
PAREIGYBĖS APRAŠYMAS

I SKYRIUS
PAREIGYBĖ

1. Linkuvos seniūnijos (toliau – seniūnija) žemės ūkio specialisto (toliau – darbuotojas) pareigybė yra priskiriama specialistų pareigybės grupei. 
2. Pareigybės lygis – B.

II SKYRIUS
SPECIALIEJI REIKALAVIMAI ŠIAS PAREIGAS EINANČIAM DARBUOTOJUI

3. Darbuotojas, einantis šias pareigas, turi atitikti šiuos specialiuosius reikalavimus:
3.1. turėti ne žemesnį kaip aukštesnįjį, įgytą iki 2009 metų, ar specialųjį vidurinį, įgytą iki 1995 metų, agronomijos arba ekonomikos, arba apskaitos krypties išsilavinimą; 
3.2. išmanyti Lietuvos Respublikos įstatymus, Lietuvos Respublikos Vyriausybės nutarimus ir kitus tesisės aktus, reglamentuojančius vietos savivaldą, Europos Sąjungos ir Lietuvos Respublikos teikiamos paramos žemės ūkiui ir kaimo plėtrai administravimą;
3.3. išmanyti žemės ūkio ir ekonomikos sričių specifiką;
3.4. sklandžiai dėstyti mintis raštu ir žodžiu, išmanyti Dokumentų rengimo, Dokumentų tvarkymo ir apskaitos taisykles, dokumentų derinimo tvarką;
3.5. sugebėti savarankiškai planuoti ir organizuoti savo veiklą; mokėti valdyti, kaupti, sisteminti, analizuoti, apibendrinti informaciją ir rengti išvadas;
3.6. mokėti dirbti kompiuteriu MS Office programiniu paketu.

III SKYRIUS
ŠIAS PAREIGAS EINANČIO DARBUOTOJO FUNKCIJOS

4. Šias pareigas einantis darbuotojas vykdo šias funkcijas:
4.1.tiesioginių išmokų už žemės ūkio naudmenų ir kitus plotus bei gyvulius ir Kaimo plėtros programos priemones administravimo srityje:
4.1.1. pagal pareiškėjo pateiktus dokumentus atlieka pirminę patikrą ir elektroniniu būdu įbraižo pareiškėjo deklaruojamų naudmenų ar kitų plotų ribas ir užpildo paraiškos elektroninę formą (įveda duomenis į Paraiškų priėmimo informacinę sistemą; 
4.1.2. vykdo kitus veiksmus, būtinus siekiant užtikrinti tinkamą tiesioginių išmokų ir kitų Kaimo plėtros programos priemonių administravimą;
4.1.3. informuoja pareiškėjus apie paraiškose nustatytas klaidas bei kontrolinių žemės sklypų, kuriuose jie deklaruoja žemės ūkio naudmenų ir pasėlių plotus, grafinius persidengimus;
4.1.4. pagal kompetenciją teikia informaciją paramos gavėjams apie tiesiogines išmokas už žemės ūkio naudmenų ir kitus plotus bei gyvulius ir išmokų už Kaimo plėtros paramos priemones gavimo sąlygas;
4.2. teikia informaciją galvijų augintojams apie susietąją paramą už mėsinius galvijus ir mėsines avis, pieninių veislių bulius, pienines ožkas ir pienines karves; 
4.3. pagal pareiškėjo pateiktus dokumentus atnaujina ūkininko ūkio duomenis; 
4.4. nustatyta tvarka vykdo žemės ūkio valdų registravimą, atnaujinimą, prašymų ir sąrašų perdavimą Pakruojo rajono savivaldybės administracijos (toliau – administracija) Žemės ūkio skyriui (toliau – Žemės ūkio skyrius); 
4.5. konsultuoja žemės ūkio veiklos subjektus ir išduoda jiems valdos ekonominio dydžio ir produkcijos standartine verte išreikšto žemės ūkio valdos ekonominio dydžio apskaičiavimo pažymas; 
4.6. registruoja ūkinius gyvūnus ir patikslina duomenis Ūkinių gyvūnų registro informacinėje sistemoje; 
4.7. apklausia žemdirbius ir teikia suvestinę ataskaitą Valstybės įmonei Žemės ūkio duomenų centrui apie grūdinių augalų augintojų ūkius, kuriuose grūdinių ar aliejinių augalų pasėlių plotas sudaro daugiau kaip 50 ha, javapjūtės eigą, derliaus pardavimą; 
4.8. teikia konsultacijas ir metodinę paramą žemdirbiams struktūrinės paramos, kaimo plėtros ir nacionalinės paramos programų klausimais; 
4.9. renka žinias apie seniūnijos teritorijoje esančius melioracijos statinius ir teikia informaciją žemės naudotojams aktualiais melioracijos klausimais; 
4.10. dalyvauja komisijų, sudarytų tarybos sprendimais, mero potvarkiais, administracijos direktoriaus įsakymais, darbe;
4.11. teikia ataskaitas pagal poreikį kas savaitę, mėnesį, ketvirtį administracijos Žemės ūkio skyriui; 
4.12. užtikrina pareiškėjų duomenų teikėjų, bei kitų, su darbu susijusių, duomenų konfidencialumą;
4.13. teikia ataskaitas seniūnijos seniūnui, vykdo kitus seniūnijos seniūno pavedimus pagal kompetenciją; 
4.14. pagal savo kompetenciją vykdo kitus su seniūnijos funkcijomis susijusius nenuolatinio pobūdžio seniūnijos seniūno pavedimus tam, kad būtų pasiekti seniūnijos strateginiai tikslai. 

